CELEX: 32008R0399
Language: bg
Date: 2008-05-05 00:00:00
Title: Регламент (ЕО) №. 399/2008 на Комисията от 5 май 2008 година за изменение на приложение VIII към Регламент (ЕО) № 1774/2002 на Европейския парламент и на Съвета по отношение на изискванията към някои видове преработени храни за домашни любимци (Текст от значение за ЕИП)

6.5.2008   
            
            
               BG
            
            
               Официален вестник на Европейския съюз
            
            
               L 118/12
            
         
      РЕГЛАМЕНТ (ЕО) №. 399/2008 НА КОМИСИЯТА
   
   от 5 май 2008 година
   за изменение на приложение VIII към Регламент (ЕО) № 1774/2002 на Европейския парламент и на Съвета по отношение на изискванията към някои видове преработени храни за домашни любимци
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (1), и по-специално член 20, параграф 1, буква а) и член 32, параграф 1 от него,
   като има предвид, че:
   
               (1)
            
            
               С Регламент (ЕО) № 1774/2002 се установяват изисквания по отношение на здравето на животните и общественото здраве, приложими към пускането на пазара на някои странични животински продукти и продукти от тях, непредназначени за консумация от човека.
            
         
               (2)
            
            
               С приложение VIII към Регламент (ЕО) № 1774/2002 се определят изисквания за пускане на пазара и внос в Общността на храни за домашни любимци, дъвчащи предмети за кучета и технически продукти. В глава II, точка Б.3 от посоченото приложение се предвижда, че преработените продукти за домашни любимци, различни от консервираните, трябва да са преминали определена топлинна обработка в процеса на преработка.
            
         
               (3)
            
            
               Изискванията при внос в Общността на преработени храни за домашни любимци, различни от консервираните, са изменени с Регламент (ЕО) № 829/2007 на Комисията (2). Образецът на ветеринарно-санитарен сертификат за преработени храни за домашни любимци, различни от консервираните, който трябва да придружава пратките при внос, е изменен. Съгласно новия ветеринарно-санитарен сертификат, предвиден в глава 3, точка Б от приложение X към Регламент (ЕО) № 1774/2002, преработените храни за домашни любимци не подлежат на топлинна обработка, ако използваните съставки от животински произход вече са били подложени на обработка в съответствие с приложимите стандарти за преработка с оглед пускане на пазара на Общността. Тези стандарти осигуряват адекватна защита срещу рискове за общественото здраве и здравето на животните.
            
         
               (4)
            
            
               Съгласно член 28 от Регламент (ЕО) № 1774/2002 разпоредбите на същия регламент, приложими при внос на определени продукти, включително на преработени такива, предназначени за домашни любимци, не трябва да бъдат нито по-благоприятни, нито по-малко благоприятни от приложимите към производството и търговията с въпросните продукти в Общността. Поради това въпросните разпоредби, приложими при внос на споменатите преработени храни за домашни любимци в Общността, следва да се прилагат и спрямо производството на тези храни за домашни любимци в Общността.
            
         
               (5)
            
            
               На това основание приложение VIII към Регламент (ЕО) № 1774/2002 следва да бъде изменено.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение VIII към Регламент (ЕО) № 1774/2002 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 5 май 2008 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 273, 10.10.2002 г., стр. 1. Регламент, последно изменен с Регламент (ЕО) № 1432/2007 на Комисията (ОВ L 320, 6.12.2007 г., стр. 13).
   
      (2)  ОВ L 191, 21.7.2007 г., стр. 1. Регламент, изменен с Регламент (ЕО) № 1256/2007 (ОВ L 282, 26.10.2007 г., стр. 30).
   
      ПРИЛОЖЕНИЕ
      В приложение VIII към Регламент (ЕО) № 1774/2002 точка Б.3 от глава II се заменя със следния текст:
      
         
                     „3.
                  
                  
                     Преработените храни за домашни любимци, различни от консервираните, трябва:
                     
                                 а)
                              
                              
                                 да са преминали топлинна обработка при достигане на температура най-малко 90 °C в сърцевината на крайния продукт;
                              
                           
                                 б)
                              
                              
                                 да са преминали топлинна обработка при температура най-малко 90 °C на съставките от животински произход; или
                              
                           
                                 в)
                              
                              
                                 да са били произведени, що се отнася до съставките от животински произход, изключително с използване на:
                                 
                                             i)
                                          
                                          
                                             месо или месни продукти, които са преминали топлинна обработка при температура в сърцевината най-малко 90 °C;
                                          
                                       
                                             ii)
                                          
                                          
                                             следните странични животински продукти или преработени продукти, които са били преработени в съответствие с изискванията на настоящия регламент; мляко и продукти на млечна основа, желатин, хидролизиран протеин, яйчни продукти, колаген, кръвни продукти, преработен животински протеин, включително рибно брашно, топени животински мазнини, рибни масла, двукалциев фосфат, трикалциев фосфат или овкусители.
                                          
                                       
                           След топлинната обработка трябва да се вземат всички необходими предпазни мерки, за да не бъде изложена на зарази преработената храна за домашни любимци.
                     Преработените храни за домашни любимци трябва да бъдат поставени в нови опаковки.“